આપણી પૌરાણિક કથા મુજબ દેવ અને દાનવોએ સમુદ્રમંથન કર્યું હતું. મારી સમજમાં સમુદ્રમંથનથી જે નીકળ્યું તે અમૃત પણ વિષ બનીને નીકળ્યું. અમૃત પણ વિષ બની ગયું. મંથનથી જે અમૃત નીકળ્યું તે શાંતિદાતા સિદ્ધ ન થયું. ઝઘડાની નોબત બન્યું, ઝઘડાનું ઘર બન્યું. અમૃતે વેર કરાવી દીધું. શું એ અમૃતનું લક્ષણ છે? ઉપનિષદ્‌ કહે છે કે એ અમૃત એવી રીતે નથી મળતું, એ તો એકમાત્ર ત્યાગથી મળે છે. ન કર્મથી, ન સંતાનથી, ન ધનથી કે ન ગુફાઓમાં તપ કરવાથી પ્રાપ્ત થાય છે, અમૃત કેવળ ત્યાગથી મળે છે. અમૃત નીકળશે સેતુબંધથી. સેતુબંધ કેવી રીતે થયો? રામનામથી. રામ અમૃત છે, રામનામ અમૃત છે. તમારી જાતથી શરુ કરો, તમારા પરિવારથી શરુ કરો. મંથનથી કદાચ અમૃત નીકળશે તો પણ તકરારનું મૂળ બનશે. લડાવશે, કાપાકાપી કરાવશે. મંથનની પ્રક્રિયા પછી અમૃત મળ્યું તો તેને વહેંચવામાં પ્રભુથી પણ ભેદ થઇ ગયો, પંક્તિભેદ. પરિવારમાં તમે રામનામથી સેતુ કરો, એ છે ભારતીય પરંપરા. તમે તમારા સ્વભાવની જડતા છોડીને સરળ ચિત્ત થઈને રહો, ત્યારે સેતુનું નિર્માણ થશે. .